સોફા ઉપર બેઠેલા મહાત્માનું વ્યક્તિત્વ પ્રભાવશાળી હતું. પાંસઠથી માંડીને એંશી સુધીની કોઈપણ ઉંમર હોઈ શકે પણ ચહેરાની ચમકતી ત્વચા ઉપરથી એ અનુમાન કરવાનું અઘરું હતું. ગરદન સુધીના લાંબા સફેદ વાળ, સફેદ દાઢી, વિશાળ કપાળ અને તીણું નાક. સફેદ ઝભ્ભા-લેંઘા ઉપર કાળી શાલ ખભા ઉપર નાખી હતી. ગળામાં લાંબી રુદ્રાક્ષની માળા. સૌથી ધ્યાન ખેંચે એવી કરુણાસભર આંખો. વિશાળ પારદર્શક આંખોમાં ભીનાશ તરવરતી હતી. આંખો જોઈને જ હાથ જોડવાનું મન થઈ જાય એવી નિર્મળતા તો ભાગ્યે જ ક્યાંક જોવા મળે. એ સ્વામીજી સોફા ઉપર બેઠા હતા.